ต้องเทวดาเท่านั้น! ผู้ท้าชิง “ดีดี” THAI ทั้ง 4 รายสอบตกยกชุด
ต้องเทวดาเท่านั้น! ผู้ท้าชิง "ดีดี" THAI ทั้ง 4 รายสอบตกยกชุด ด้านบอร์ดมีมติให้สรรหาผู้ที่เหมาะสมอีกรอบ
6 มิ.ย. 2560

สืบเนื่องจากกรณีที่ บริษัท การบินไทย จำกัด (มหาชน) หรือ THAI ได้ทำการสรรหาผู้ดำรงตำแหน่งกรรมการผู้อำนวยการใหญ่ (ดีดี) แทน นายจรัมพร  โชติกเสถียร ที่เกษียณอายุ ไปเมื่อวันที่ 9 ก.พ.60 โดยก่อนหน้านี้มีบุคคลที่ผ่านคุณสมบัติทั้งหมด 4 รายด้วยกัน ซึ่งเป็นทั้งคนในองค์กรและภายนอกองค์กร
ล่าสุด เมื่อวันที่ 5 มิ.ย.60 คณะกรรมการบริษัทฯ ได้รับทราบผลการสรรหาผู้ดำรงตำแหน่งกรรมการผู้อำนวยการใหญ่จากคณะกรรมการสรรหาฯ ซึ่งมีนายสมชัย สัจจพงษ์ ปลัดกระทรวงการคลัง เป็นประธาน ปรากฏว่าผู้สมัครทั้ง 4 ราย ไม่ผ่านเกณฑ์ที่กำหนด ทางคณะกรรมการบริษัทฯ จึงมีมติให้ดำเนินการสรรหาผู้ดำรงตำแหน่งกรรมการผู้อำนวยการใหญ่ใหม่ เพื่อเปิดโอกาสให้บริษัทฯ ได้สรรหาผู้ที่เหมาะสมต่อไป
อนึ่ง ผู้สมัครที่ผ่านคุณสมบัติเข้ามาก่อนหน้านี้ 4 รายประกอบด้วย นายดนุช บุนนาค ที่ปรึกษากรรมการผู้อำนวยการใหญ่ บริษัทการบินไทย ,นายวิสิฐ ตันติสุนทร อดีตเลขาธิการคณะกรรมการกองทุนบำเหน็จบำนาญข้าราชการ ,นายธีรวิทย์ จารุวัฒน์ อดีตกรรมการผู้จัดการใหญ่บริษัท ทีโอที จำกัด (มหาชน) และนายยงสิทธิ์ โรจน์ศรีกุล อดีตผู้ว่าการการรถไฟฟ้ามวลชนแห่งประเทศไทย (รฟม.)